b"\n_START_ARTICLE_\nJohann Adolph Hasse\n_START_SECTION_\nBiografia\n_START_PARAGRAPH_\nJohann Adolf Hasse va n\xc3\xa9ixer a Bergedorf, a prop d'Hamburg i reb\xc3\xa9 la seva primera formaci\xc3\xb3 musical del seu pare. Amb una bona veu de tenor escoll\xc3\xad dedicar-se al cant i s'un\xc3\xad a un grup oper\xc3\xadstic dirigit per Reinhard Keiser, en el qual Georg Friedrich H\xc3\xa4ndel havia treballat de segon viol\xc3\xad alguns anys abans. El seu \xc3\xa8xit el dugu\xc3\xa9 a un contracte al teatre de la cort del duc de Brunswick-L\xc3\xbcneburg, on inici\xc3\xa0 tamb\xc3\xa9 la seva carrera com a compositor. El 1723 estren\xc3\xa0 la seva primera \xc3\xb2pera, Antigonus. L'\xc3\xa8xit de l'\xc3\xb2pera permet\xc3\xa9 que el duc envi\xc3\xa9s Hasse a It\xc3\xa0lia per completar els seus estudis, de manera que el 1724 arriba a N\xc3\xa0pols i es f\xc3\xa9u deixeble de Niccola Antonio Porpora, amb qui, nogensmenys, tingu\xc3\xa9 forts desacords. En canvi, aconsegu\xc3\xad guanyar-se l'amistat d'Alessandro Scarlatti, gr\xc3\xa0cies al qual obtingu\xc3\xa9 el seu primer enc\xc3\xa0rrec a It\xc3\xa0lia; una serenata per a dues veus, que fou cantada per dos dels millors cantants del moment, Farinelli i Signora Tesi._NEWLINE_A partir d'aquest moment Hasse es f\xc3\xa9u molt popular i la seva \xc3\xb2pera Sesostrato, escrita per a l'\xc3\xb2pera reial de N\xc3\xa0pols el 1726, confirm\xc3\xa0 la seva fama al pa\xc3\xads. El 1727, a Ven\xc3\xa8cia, conegu\xc3\xa9 la famosa cantant Faustina Bordoni amb qui es casaria l'any 1730. Posteriorment la parella es trasllad\xc3\xa0 a Dresden gr\xc3\xa0cies a una oferta de l'elector de Sax\xc3\xb2nia August II per a fer-se c\xc3\xa0rrec de l'orquestra de la cort. A Dresden la parella romangu\xc3\xa9 dos anys i despr\xc3\xa9s Hasse viatj\xc3\xa0 a It\xc3\xa0lia i el 1733 tamb\xc3\xa9 a Londres, on el grup arist\xc3\xb2crata enfrontat al rei intent\xc3\xa0 que s'hi qued\xc3\xa9s i esdevenir el rival de Handel; nogensmenys, Hasse rebutj\xc3\xa0 i es limit\xc3\xa0 a representar-hi l'\xc3\xb2pera Artaserse._NEWLINE_Mentrestant, Faustina havia rom\xc3\xa0s a Dresden i l'elector se l'havia fet la seva favorita, sense permetre que el seu marit la visit\xc3\xa9s gaire sovint. El 1739, despr\xc3\xa9s de la mort d'August II, Hasse s'instal\xc2\xb7l\xc3\xa0 de forma permanent a Dresden on ensems que componia donava lli\xc3\xa7ons de cant, tenint entre els seus alumnes a Franz Ignaz Kaa, Na Benita Emilia Molteni Agricola i el 1763 ell i Faustina Bordoni es retiraren del servei a la cort. Uns anys despr\xc3\xa9s, per\xc3\xb2, es trasllad\xc3\xa0 amb la fam\xc3\xadlia a Viena, on encara compongu\xc3\xa9 diverses \xc3\xb2peres. Finalment la parella s'instal\xc2\xb7l\xc3\xa0 a Ven\xc3\xa8cia.\n_START_SECTION_\nObra\n_START_PARAGRAPH_\nEntre les seves composicions es troben una seixantena d'\xc3\xb2peres, moltes amb llibrets de Metastasio, i nombrosos oratoris, cantates, misses, un R\xc3\xa8quiem i una gran varietat de m\xc3\xbasica instrumental. Durant el setge de Dresden pels prussians el 1760 es perderen la major part de les seves partitures manuscrites. En l'obra de Hasse cal destacar la facilitat i l'eleg\xc3\xa0ncia de les l\xc3\xadnies mel\xc3\xb2diques, una caracter\xc3\xadstica que el f\xc3\xa9u molt popular."